Milliárdos nyereséggel zárta 2020 első negyedévét az Opus
Közel 5 milliárd forintos nyereséggel zárta az első negyedévet az Opus a működési eredmény szintjén, miután az energetikai vállalatok kikerültek a vállalatcsoport portfoliójából és az ipari termelési, valamint a mezőgazdasági és élelmiszeripari üzletág pedig nyereségbe fordult. A koronavírus-járvány hatása a turizmus üzletágára jelentős hatással volt, a többi szegmens azonban masszív profitot hozott.
Jelentős eredményjavulást ért el az Opus 2020 első negyedévében, a 2019 azonos időszakában elkönyvelt többmilliárd forintos veszteséggel szemben nyereséges lett. Ez annak köszönhető, hogy az energetikai vállalatok kikerültek a konszolidációs körből, a többi fő üzletág pedig (a koronavírus által sújtott turizmuson kívül) masszív nyereségbe fordult az időszakban.
2019 első negyedévében még az energetika szegmens társaságai az Opus konszolidáció körébe tartoztak, 2020 első negyedévére azonban már kikerültek a cégcsoportból (a Mátrai Erőművet tulajdonló Status Power eladásra került, közben a Titász megvásárlása még nem zárult le).
A portfóliótisztítást követően jelenleg 42 vállalat van a konszolidációs körben, 2019 végén még 54 cég volt.
A negyedév főbb adatai:
Az első negyedéves árbevételben az ipari termelés szegmensnek volt a legnagyobb súlya, mintegy 60 százalék, a mezőgazdaság és élelmiszeripar 27 százalékot, míg a turizmus 13 százalékot képvisel. A cég várakozásai szerint a közeljövőben a mezőgazdaság és élelmiszeripar részaránya tovább fog nőni.
Ipari szegmens
Az ipari szegmens az építőipari és nehézipari vállalatokat foglalja magában.
Az iparág építőipari vállalatait nem érintette jelentősen a koronavírus hatása a január-márciusi időszakban, a tevékenységük folyamatos volt a járvány alatt és több közbeszerzésen sikeresen szerepeltek.
A nehézipart képviselő Wamsler Csoportra a termékeladáson keresztül hatott a koronavírus-járvány, a leányvállalat által gyártott termékek (kandallók és tűzhelyek) háromnegyede ugyanis exportra készül, elsősorban a német, az osztrák és a holland piacra. Az Európa-szerte bevezetett korlátozások miatt üzletek zártak be, illetve rövidített nyitvatartással működtek, ami visszavetette az eladásokat. A második negyedévben további csökkenés várható az árbevételben.
Az építőipari szegmens vasútépítési tevékenységet végző leányvállalattal bővült, az R-Kord Network Kft.-vel. Bár a beszámolási időszakot követően került bejelentésre, de a jövőre nézve kedvező hír a cégnek, hogy a Budapest-Belgrád vasútvonal megépítésében az Opus is részt vesz, a kínai-magyar konzorcium részeként. A beruházás értéke több mint 2 milliárd dollár.
Az ipari szegmens nettó árbevétele 27 százalékkal nőtt azt első negyedévben az előző év azonos időszakához viszonyítva, az árbevétel közel 93 százaléka származott az építőipari tevékenységekből az időszakban. Az összes működési bevétel 11 százalékkal emelkedett, közben a működési költségek 25 százalékkal estek. Ennek köszönhetően több mint 1 milliárd forintos működési eredménnyel és 5,7 milliárd forintos EBITDA-val zárta a negyedévet az üzletág a bázisidőszaki veszteséggel szemben.
Mezőgazdaság és élelmiszeripar szegmens
Az üzletág három fő leányvállalata a Csabatáj Zrt., a Viresol Kft. és a Kall Ingredients Kft.
A mezőgazdasági szegmens társaságainak tevékenységét lényegesen nem befolyásolták a koronavírus miatti korlátozások.
A folyékony cukor esetében a fő trend, hogy a piaci árak javulása folytatódott 2020 elejétől, a járvány azonban márciustól az értékesítési volumen és a fuvarszervezés oldalon éreztette negatív hatását. A keményítőgyártás elmaradt a tervektől a Viresolnál, a vírus miatti intézkedések hatására ugyanis minden üzem visszafogta az új termékek tesztelését. Csúsztak továbbá a beruházások, szintén a járvány miatt, a külföldi mérnökök és szakemberek miatt. Növekedtek viszont a kézfertőtlenítő alapanyagául szolgáló alkohol-értékesítések. A Csabatájnál pedig kedvezően hatott a korai tavaszodás, aminek köszönhetően március elejétől elindulhattak a tavaszi talajmunkálatok.
A járványhelyzet ellenére a gyárak alapanyag-ellátottsága zavartalan volt – közölte az Opus.
A szegmens összes működési bevétele megkétszereződött 2019 első negyedévéhez képest. Ez részben a Viresol visontai gyárának elindulásának, részben a vállalat alkoholértékesítései felpörgésének tudható be. A Kall bevétele szintén közel megkétszereződött, a vállalat eladásainak közel háromnegyedét teszi ki az export. A bevétele duplázódása mellett a működési költségek kisebb mértékben, 57 százalékkel nőttek, így eredményszinten jelentős javulásról számolt be a divízió: 1,16 milliárd forintos működési eredményt ért el.
Turizmus
A koronavírus a turizmus üzletágnak jelentette a legnagyobb kihívást 2020 elején, a turizmus ugyanis gyakorlatilag leállt március második felében. A helyzetet enyhítette, hogy a kormány kiemelt válságterületnek minősítette az iparágat, így több intézkedéssel segítette az ágazatot kárenyhítési céllal.
Elsőként a Hunguest Hotels Ausztriában fekvő szállodáit érintette a koronavírus, az egyik hotelben márciusban karanténba került márciusban 50 vendég, ami jelentősebb, előre nem tervezett költséget okozott a vállalatnak.
A magyarországi szállodák többsége bezárt a foglalások drasztikus visszaesése miatt, a szünetet kihasználva azonban előbbre hozták az éves karbantartásokat.
A szállodák újranyitása május közepén kezdődött a kormányzati lazításokat követően. Áprilisban leépítésről döntött a vállalat, májustól körülbelül 50 százalékkal csökkent az alkalmazotti létszám.
Az év első két hónapjában még 4 százalék feletti bevételnövekedésről számolt be a turizmus üzletág, a hotelbezárások miatt azonban az első negyedévben végül 10 százalék feletti bevételcsökkenést könyvelt el. Az első negyedév veszteséges lett a turizmus szegmensben, 286 millió forintos veszteséggel zárta a vállalat az időszakot a működési eredmény szintjén, szemben a bázisidőszaki 192 millió forintos profittal.
Az Opus működésére a járványhelyzet jelentős, de nem kritikus hatással van – áll a cég negyedéves gyorsjelentésében. A vállalat ezt főként a diverzifikált tevékenységi körének köszönheti, a cég jelenlegi számításai alapján még elhúzódó válság esetén sem kerül sor az Opus működése.
A világjárvány egyik nagy vesztese a turizmus, a szállodabezárások a cég 2020-as eredményeire is hatással lesznek, a vállalat arra számít, hogy a Hunguest Hotelsnél a bevétel lefeleződik a tavalyi szinthez képest. Viszont a pandémiás helyzet enyhülését követően a belföldi turizmus térnyerését várja az egész szakma, ami a Hunguest Hotels vidéki szállodáinak kedvezhet.
Idén 22 százalékot esett az Opus árfolyama, ezzel a BUX indexnek megfelelő teljesítményt mutatott.
opus, negyedév, gyorsjelentés, árfolyam